DEĊIŻJONI TAL-KUMMISJONI
tas-27 ta’ Ottubru 2005
dwar ċerti miżuri ta’ protezzjoni fir-rigward ta’influwenza tat-tjur b’patoġeniċità għolja f’ċerti pajjiżi terziu l-moviment minn pajjiżi terzi ta’ għasafar akkumpanjati minn sidhom
(innotifikata taħt dokument numru C(2005) 4287)
(Test b’rilevanza għaż-ŻEE)
(2005/759/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) 998/2003 tas-26 ta’ Mejju 2003 tal-Parlament Ewropew u tal-Kunsill dwar il-ħtiġijiet rigward is-saħħa ta' l-annimali applikabbli għall-moviment mhux kummerċjali tal-pets u li jemenda d-Direttiva tal-Kunsill 92/65/KEE (1), u partikolarment l-Artikolu 18 tiegħu,
Billi:
(1)
L-influwenza tat-tjur hija marda virali li tittieħed fit-tjur tar-razzett u fl-għasafar, u tikkawża l-mewt u disturbi li malajr jistgħu jikbru għal proporzjonijiet epiżotiċi u li jistgħu jkunu ta’ theddida serja għas-saħħa pubblika u ta’ l-annimali u jistgħu jikkawżaw telf kbir fil-qligħ ta’ l-irziezet tat-tjur. Hemm riskju li l-aġent tal-marda jista’ jiddaħħal permezz tal-kummerċ internazzjonali fl-għasafar ħajjin għajr it-tjur tar-razzett, inkluż l-għasafar akkumpanjati minn sidhom (għasafar pets)
(2)
Id-Deċiżjoni tal-Kummissjoni 2000/666/KE tas-16 ta’ Ottubru 2000 li tistabbilixxi r-rekwiżiti tas-saħħa ta' l-annimali u ċ-ċertifikat veterinarju għall-importazzjoni ta' għasafar, barra min tjur u l-kondizzjonijiet għal kwarantina (2) tipprevedi li l-Istati Membri jridu jawtorizzaw l-importazzjoni ta’ l-għasafar minn pajjiżi terzi elenkati bħala membri ta’ l-Organizzazzjoni Dinjija dwar is-Saħħa ta' l-Annimali (OIE). Il-pajjiżi elenkati fl-Anness ta' din id-deċiżjoni huma membri ta’ l-OIE u skond dan l-Istati Membri huma meħtieġa jaċċettaw importazzjonijiet ta’ għasafar, għajr it-tjur tar-razzett, minn dawn il-pajjiżi skond id-Deċiżjoni 2000/66/KE.
(3)
Fejn meħtieġ, għandha ssir referenza wkoll għad-Deċiżjoni tal-Kunsill 79/542/KEE tal-21 ta’ Diċembru 1976 li tfassal lista ta' pajjiżi terzi jew partijiet minn pajjiżi membri, u tistipola kundizzjonijiet għas-saħħa pubblika u ta’ l-annimali u veterinarji għall-importazzjoni fil-Komunità ta' ċerti annimali ħajjin u l-laħam frisk tagħhom (3).
(4)
Ir-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġiet rigward is-saħħa ta' l-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE jipprevedi reġimi ta’ kontroll veterinarju differenti skond in-numru ta’ annimali. Jixraq li jintużaw dawk id-differenzjazzjonijiet fin-numru minħabba f’din id-Deċiżjoni.
(5)
Id-Direttiva tal-Kunsill 92/65/KEE tat-13 ta' Lulju 1992 li tistabbilixxi l-ħtiġijiet dwar is-saħħa ta' l-annimali li jirregolaw il-kummerċ ta', u l-importazzjoni fil-Komunità ta' annimali, semen, ova u embrijuni mhux suġġetti għal ħtiġijiet ta' saħħa ta' l-annimali meħtieġa f'regoli speċifiċi tal-Komunità li hemm referenza għalihom fl-Anness A(1) ta' Direttiva 90/425/KEE (4) teħtieġ li l-annimali importati jgħaddu mill-kontrolli skond id-Direttiva tal-Kunsill 91/496/KE.
(6)
Skond l-Artikolu 18 tar-Regolament (KE) Nru 998/2003 għandhom japplikaw il-miżuri ta' salvagwardja meħuda skond id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEEfn, u partikolarment l-Artikolu 18(1) tiegħu, Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (5), u partikolarment l-Artikolu 18(1) tagħha
(7)
Ġiet lokalizzata influwenza tat-tjur b’patoġeniċità għolja f’għasafar importati fi kwarantina fi Stat Membru, u jidher għalhekk xieraq illi tiġi sospiża l-importazzjoni ta’ dawn l-għasafar minn ċerti żoni ta’ riskju u li tintuża għad-definizzjoni taż-żoni referenza għall-Kummissjonijiet Reġjonali relevanti ta’ l-OIE
(8)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Moviment minn pajjiżi terzi
1. L-Istati Membri għandhom jawtorizzaw biss il-moviment ta’ konsenji b’inqas minn 5 għasafar pets ħajjin. Moviment bħal dawn huwa awtorizzat jekk dawn l-għasafar jiċċaqalqu minn pajjiż membru ta’ l-OIE li jagħmel parti minn Kummissjoni Reġjonali relevanti mhux elenkata fl-Anness I.
2. L-Istati Membri għandhom jawtorizzaw biss il-moviment ta’ konsenji b’inqas minn 5 għasafar pets ħajjin. Moviment bħal dawn huwa awtorizzat jekk dawn l-għasafar jiċċaqalqu minn pajjiż membru ta’ l-OIE li jagħmel parti minn Kummissjoni Reġjonali relevanti elenkata fl-Anness I.
a)
ikunu għaddew minn 30 jum iżolament ta’ qabel l-esportazzjoni fil-post ta-tluq f'pajjiż terz elenkat fid-Deċiżjoni 79/542/KEE, jew
b)
jgħaddu minn 30 jum kwarantina ta’ wara l-importazzjoni fl-Istat Membru destinatarju fi stabbiliment approvat skond l-Artikolu 3 (4) tad-Deċiżjoni 2000/666/KE, jew
c)
ikunu ġew vaċċinati u mill-inqas darb’ oħra jkunu reġgħu ġew vaċċinati fl-aħħar sitt xhur u mhux aktar tard minn 60 jum qabel ma jintbagħtu, skond l-instruzzjonijiet tal-manifattur kontra l-influwneza tat-tjur bl-użu ta’ vaċċin H5 approvat għall-ispeċi kkonċernata, jew
d)
ikunu ġew iżolati għal mill-inqas 10 ijiem qabel l-esportazzjoni u jkunu għaddew minn test għas-sejbien ta’ l-antiġen jew il-ġenoma H5N1, kif stipulat fil-kapitolu 2.1.14 tal-Manual of Diagnostic Tests and Vaccines for Terrestrial Animals, b’dan it-test li jsir fuq kampjun meħud mhux qabel it-tielet jum ta’ l-iżolament.
3. Il-konformità mal-kundizzjonijiet fil-paragrafi 1 u 2 għandha tiġi ċċertifikata minn veterinarju uffiċjali, fil-każ tal-kundizzjonijiet f’2 (b) ibbażati fuq dikjarazzjoni tas-sidien, fil-pajjiz terz li qed jibgħat, skond iċ-ċertifikat mudell previst fl-Anness II.
4. Iċ-ċertifikat veterinarju għandu jkun akkumpnajat minn
a)
dikjarazzjoni tas-sid jew rappreżentant tas-sid skond l-Anness III,
b)
konferma kif ġej:
“Għasafar pets skond l-Artikolu 2 tad-Deċiżjoni 2005/759/KE (din id-Deċiżjoni)”.
Artikolu 2
Kontrolli veterinarji
1. L-Istati Membri għandhom jieħdu l-miżuri meħtieġa biex jiżguraw li l-għasafar pets imdaħħla fit-territorju tal-Komunità minn pajjiż terz ikunu soġġetti għal kontrolli tad-dokumenti u ta’ l-identità mill-awtoritajiet kompetenti fil-punt tal-wasla tal-vjaġġaturi fit-territorju Komunitarju.
2. L-Istati Membri għandhom jinnominaw l-awtoritajiet imsemmija fil-paragrafu 1 li huma responabbli għal kontrolli bħal dawn, u għandhom jgħarrfu b'dan lill-Kummissjoni minnufih.
3. Kull Stat Membru għandu jfassal lista ta' punti tal-wasla kif imsemmija fil-paragrafu 1 u jgħadduhom lill-Istati Membri l-oħra u lill-Kummissjoni.
4. Meta kontrolli bħal dawn jikxfu li l-annimali ma jissodisfawx ir-rekwiżiti stipolati f'din id-Deċiżjoni, għandu japplika t-tielet subparagrafu ta’ l-Artikolu 14 tar-Regolament (KE) Nru 998/2003.
Artikolu 3
Id-Deċiżjoni m’għandhiex tapplika għall-moviment fuq it-territorju tal-Komunità ta’ għasafar akkumpanjati minn sidhom mill-Andorra, il-Gżejjer Faroe, Greenland, l-Iżlanda, Liechtenstein, in-Norveġja, San Marino jew l-Iżvizzera.
Artikolu 4
L-Istati Membri għandhom minnufih jieħdu l-miżuri meħtieġa biex jikkonformaw ma’ din id-Deċiżjoni u jippubblikaw dawk il-miżuri. Għandhom minnufih jgħarrfu lill-Kummissjoni b’dan.
Artikolu 5
Din id-Deċiżjoni għandha tapplika sat-30 ta’ Novembru 2005.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, nhar is-27 ta’ Ottubru 2005.